Jüri Adams (VE) vastuseks küsimusele, et kuidas ta mõistab ja selgitab seda, mis on Eestis perekond ja mis ei ole perekond:

Ma olen algusest peale olnud veendumusel – mis oli ka mitmesugustes enne teise maailmasõja aja vastavates tekstides, mida ma noores põlves lugesin –, et katsed perekonda juriidiliselt defineerida on täiesti hullumeelsed ega vii kunagi mitte mingisugusele tulemusele, kuna selle mõiste sisu on esiteks ajas väga palju muutunud, ja teiseks, seda kasutatakse eesti keelt rääkivate inimeste – me räägime eestikeelsest sõnast, eks ole – mitmes erinevas, täiesti erinevas ja kohati vastandlikus tähenduses. Ühed inimesed kasutavad perekonda selliselt ajalooliselt, nagu tema oli, et ühes talus elavad omavahel suguluses inimesed, võib-olla seal oli ka vahel isegi palgalist tööjõudu, nagu see suur perekonna kontseptsioon, mis on praeguseks kadunud. Väga paljud inimesed kasutavad seda oma n-ö lähisugulaste ringi nimetamiseks, nagu räägitakse, et minu perekonnas on neli venda ja kaks õde, kõik elavad eri kohtades ja meil on korra aastas perekonna kokkutulek.

No see ei ole perekond, aga ka niimoodi räägitakse. Siis tulevad igasugused sellised juhtumid, kui näiteks vanaisa-vanaema kasvatavad lapselast, kelle näiteks ema või isa on hooletusse jätnud. Kas see on perekond? Väga paljud inimesed ütlevad seda. Mul on tunne, et keskmine eestlane on meeleldi nõus nimetama perekonnaks koos elavat abielupaari ka siis, kui neil ei ole lapsi, aga näiteks lahus elavat abielupaari nad ei kaldu nii nimetama. Nüüd, kas eesti keeles on hakanud praegu idanema see, et paarisuhtes elavad samasoolised inimesed, et kas sellist kooslust võiks hakata nimetama perekonnaks? Ma tõsiselt ei tea. Võib-olla peaks mingisugune uurimisorganisatsioon tegema mingi kahtluse. Mul on tunne, et praegusel hetkel see ei ole veel nii. Aga sõna tähendus on pidevas nihkumises, et ma ei oska prognoosida, kuhu see läheb.

Valdo Randpere (REF) õiguskomisjonis toimunud arutelust:

EKRE esindaja küsis midagi Usbeki lammaste kohta, olen ma endale siia märkme teinud, aga ma ei mäleta, mida täpselt. Siis oli küsimus ka selline, võib-olla natukene ebaharilik, aga nii need küsimused vahel on – mis juhtub sel juhul, kui paarkonnas elav samasooliste paarist üks läbib soovahetusoperatsiooni? Põhimõtteliselt võimalik juhtum, aga keegi ei osanud ka head vastust anda, mis siis täpselt saab. Elu ongi tõenäoliselt fantaasiarohkem kui meie õiguskomisjonis.